Inc.com a realizat un top 10 al celor mai bune țări europene în care companiile se pot dezvolta rapid, în care a inclus și România. Potrivit specialiștilor, țara noastră dispune de cel mai mare număr de angajați în domeniul tehnologic per capita din Europa - 64.000 - și nu poate fi ignorată, în privința oportunităților oferite.

Iată clasamentul european al oportunităților de dezvoltare pentru companii realizat de Inc.com:

10. Letonia

Deși are doar două milioane de locuitori, Letonia ocupă locul 10 în clasamentul celor mai bune țări pentru companiile emergente, devansând chiar și Germania. Letonia este reprezentată în clasamentul Inc 5000 Europe de 159 de companii care înregistrează o creștere spectaculoasă. După ce s-a eliberat de sub ocupația sovietică, în anii 1990, în Letonia au apărut, din necesitate, „antreprenorii accidentali”, scrie Inc.com. După criza economică din 2008, Letonia s-a confruntat cu o rată mare a șomajului, dar astăzi se poate lăuda cu mulți antreprenori tineri, care înființează startup-uri, dar și cu inițiative publice și internaționale, precum Tech Hub riga și CONNECT Latvia, evenimente destinate antreprenorilor digitali. Sectorul privat din Letonia este tot mai promițător și se va dezvolta și în anii următori.

9. Ungaria

O altă țară care s-a dezvoltat pe cont propriu după ridicarea Cortinei de Fier este Ungaria, unde au apărut unele din cele mai importante startup-uri tehnologice, precum UStream și LogMeIn. Astfel, nu-i de mirare faptul că 183 de companii ungare se află în clasamentul Inc 5000 Europe. „Putem angaja inginerii excepționali din Europa, în loc să rivalizăm împotriva unor companii precum Google, Twitter, pentru a obține forță de muncă din SUA”, a declarat Peter Arvai, cofondatorul software-ului de prezentare Prezi, în 2013, referindu-se la sediul companiei sale din Budapesta. „Vizele nu reprezintă o problemă, chiriile sunt mici și orașul este plin de viață, cultură și oportunitate”.

8. Lituania

Lituania are trei milioane de locuitori și este reprezentată de 223 de startup-uri în clasamentul Inc 5000 Europe. Această țară se poate lăuda cu o infrastructură tot mai solidă, potrivit blogului tehnologic independent Arctic Startup, care se concentrează asupra startup-urile nordice și baltice. Printre altele, Lituania dispune de Sunrise Valley, un parc tehnologic finanțat de UE, care a fost amplasat în capitala Vilnius. Acolo, un consorțiu de universități locale furnizează spațiu la prețuri mici și asistență tehnologică, respectiv financiară. De asemenea, mentorii și consilierii din acceleratoare precum AppCamp și StartUpHighway îi ajută pe antreprenori să își dezvolte calitățile.

7. Marea Britanie

Unul din cele mai mari centre tehnologice din Europa a ratat top 5, având 233 companii emergente în clasamentul Inc.com. Cu vânzări de 205 milioane euro în 2013, firma de design OVO Group a ocupat locul 1 în rândul celor 127 companii britanice emergente din clasamentul Inc 5000 Europe. Compania și-a majorat vânzările cu 1.533% între 2010 și 2013.

6. Finlanda

Gigantul Nokia, din Espoo, Finlanda, a reprezentat o mândrie tehnologică, timp de mai multe decenii. În prezent, Finlanda este cunoscut drept locul unde a fost dezvoltat sistemul de operare Linux și jocul Angry Birds. Finlanda are 249 companii în clasamentul Inc 5000 Europe. Cea mai cunoscută companie privată din această țară este Tuxera, un producător de software, care a înregistrat o creștere a veniturilor cu 3.679%, pe parcursul a trei ani. Multe companii finlandeze activează în industria energetică, atât de necesară într-o regiune cu climă rece.

5. Norvegia

Chiar dacă percepe unele din cele mai mari impozite din lume, Norvegia reușește să fie prezentă cu 267 companii emergente în topul Inc 5000 Europe. Ca și vecinii săi, Norvegia a înregistrat o creștere a numărului de acceleratoare de startup-uri și spații de lucru, precum MESH. Wellcem As, o companie care oferă servicii în domeniul petrolier, a înregistrat vânzări în creștere cu 2.777% în intervalul 2010-2013, până la 9,7 milioane euro.

4. România

Având cel mai mare număr de angajați tehnologici per capita din europa – 64.000 – România este considerată o concurență serioasă pentru alte huburi tehnologice. România este prezentă în clasamentul Inc 5000 Europe cu 415 companii emergente. Pe primul loc la nivelul țării noastre se situează Insoft Development & Consulting, o firmă de consultanță IT din București, cu venituri de peste 20 milioane de euro în 2013, în creștere cu 3.450% față de cele de 564.000 euro, obținute în 2010.

3. Suedia

Această țară scandinavă obține un plus pentru inovație, potrivit Inc.com. Pe de altă parte, în ultimii ani, Spotify, un startup suedez, a reușit să devină un nume important pe piața tehnologică. Invenții precum Narrative Clip (fost Memoto), o cameră video cu care utilizatorii pot surprinde momentele plăcute, trăite alături de familie și iZettle, o aplicație care le permite să accepte plăți cu cardurile de credit, s-au făcut remarcate în ultimii ani. Cea mai dinamică companie suedeză este Sweden Mobilephones Accessories Kommandibolag, din domeniul telecomunicațiilor, ale cărei venituri au crescut, în trei ani, cu 7.494%. În 2013, compania din Malmo avea vânzări anuale de 33 milioane euro.

2. Italia

Italia a fost afectată de numeroase probleme financiare, sociale și politice, în ultimii ani, dar asta nu o împiedică să fie reprezentată de 768 companii în clasamentul Inc.com. Chiar dacă nicio companie nu a înregistrat în 2013 venituri mai mari de 23 milioane euro, cele mai multe entități s-au menținut pe linia de plutire. Liderul companiilor emergente italiene este Gali Group Transporti E Spedizioni, o companie de transporturi maritime, care a avut vânzări de 16 milioane euro în 2013 (o creștere cu 5.576% față de 2010).

1. Franța

În Franța există 1.002 companii emergente care activează în numeroase domenii. De asemenea, firmele din domeniul sănătății, precum Novescia Rhone Alpes, se remarcă prin evoluția lor pozitivă. Ocupând locul 1 în clasamentul companiilor emergente private la nivelul Franței și locul 8 în clasamentul general, firma din Lyon a avut venituri de 25 milioane euro în 2013 (marcând o creștere de 4.049% față de 2010). Xavier Niel este unul dintre cei mai cunoscuți antreprenori francezi. La vârsta de 19 ani, a lansat și apoi a vândut prima sa companie, Minitel, care oferea un precursor al internetului. Recent, Niel a înființat 42, o școală gratuită privată pentru descoperirea și școlirea antreprenorilor tineri.